春日奉陪韓簽虞丞解監修禊事即席中所有蝦菜梨棗分韻得蝦字
作者：曹彥約
朝代：宋

paragraphs: 雨餘春水壓堤沙，柳未花飛蒲茁芽。
清流激湍石佛寺，崇山峻嶺野人家。
大酉之山檀溪壑，秦俗未改書成車。
居夷驟得羣賢集，惠風鼓動生精華。
去年可疑張進士，市人物色爭矜誇。
今年艤棹無所適，坐看孤鶩齊落霞。
長官敏者唐吏部，八龍受種今渥洼。
兩年分韻得此老，未覺景物相寵嘉。
世南弄筆好商搉，宴客自許窮珍鮭。
萬金鼎至我亦喜，便欲染指魚與蝦。
漢司隸後最靜者，家有白璧無點瑕。
扣之清越聲韻響，滿座失喜相歎呀。
怪予窮陋一不有，冠者八九乃獨髽。
歸而謀婦得斗酒，夜韭可剪魚可叉。
偶欲占射酒似闕，自覺輩晚無肩差。
暗中曹劉不易得，屈宋未死甘押衙。
自從修禊卜師友，一洗萬古况兩蝸。
但恐朝家用賢急，去我便立文石花。
泮宮先生坐官舍，意此四子窮驕奢。
年前共得石居士，留客嵌空到日斜。